## Carlos Mazón: “Posem en marxa un pla d’ajudes directes dotat amb 17 milions d’euros que beneficiarà 30.000 agricultors i ramaders”

*** Destaca que el pròxim Ple del Consell iniciarà “la major mesura exprés i de xoc” per a pal·liar la sequera que amenaça el sector primari de la Comunitat
* Subratlla que es tracta “d’ajudes directes sense tràmits burocràtics, ni sol·licituds, per a engrossir per raons de justícia, de necessitat i de prioritat els malparats comptes dels nostres agricultors i ramaders”
* Ratifica el compromís del Consell per “continuar reivindicant i defenent els interessos del sector a Europa”, al mateix temps que reclama al Govern d’Espanya “la convocatòria de la Mesa de la Sequera i l’adopció de mesures urgents”
* Amb el decret del Consell, cada explotació ramadera percebrà de mitjana 4.000 euros en funció del nombre de caps de bestiar, mentres que els agricultors de secà podran rebre fins a 4.500 euros.
* Es cobriran les plantacions d’oliva, raïm de secà, ametla, cereal, magrana, cirera i garrofera; així com tota la ramaderia extensiva vacuna, ovina i caprina**

**Viver.**

El president de la Generalitat, Carlos Mazón, ha anunciat que el pròxim Ple del Consell del 17 de setembre “la Generalitat iniciarà un pla extraordinari d’ajudes directes dotat amb 17 milions d’euros per a pal·liar de manera extraordinària i urgent la sequera per a tot el sector de secà i la ramaderia extensiva o semiextensiva de la Comunitat Valenciana”.

El cap del Consell ha explicat que es tracta “de la major mesura exprés i de xoc posada marxa en la Generalitat per a pal·liar la sequera que amenaça la Comunitat Valenciana” i ha detallat que beneficiarà fins a 30.000 agricultors i ramaders del nostre territori.

Així mateix, ha manifestat que es tracta “d’ajudes directes sense tràmits burocràtics, ni sol·licituds, per a engrossir per raons de justícia, de necessitat i de prioritat els malparats comptes dels nostres agricultors i ramaders”.

De la mateixa manera, ha sol·licitat la col·laboració de les associacions del sector primari perquè les ajudes “arriben a tots els agricultors i ramaders”.

Durant la seua intervenció, Carlos Mazón ha afirmat que esta iniciativa “vol obrir el camí perquè la resta de les administracions s’adonen de l’extraordinària necessitat i urgència que tenim de salvar el camp valencià”.

En este sentit, ha ratificat el compromís del Consell per “continuar reivindicant i defenent els interessos del sector primari valencià a Europa”, al mateix temps que ha reclamat al Govern d’Espanya “la convocatòria de la Mesa de la Sequera i l’adopció de mesures urgents”.

Així mateix, ha recordat l’alt índex d’abandó de terres agrícoles a la Comunitat Valenciana. Al respecte, ha subratllat les polítiques posades en marxa pel Consell per a fomentar el relleu generacional amb la supressió de l’impost de successions i donacions, i ha mostrat la voluntat de la Generalitat de “continuar avançant en esta direcció”.

A més, Carlos Mazón ha advertit que amb la pèrdua de territori agrícola a la Comunitat “no solament desapareix la dieta mediterrània, sinó que perdem els tallafocs que són la millor ajuda preventiva en l’extinció d’incendis”.

**Decret amb mesures urgents en matèria agrària**

Esta orde està dirigida a la ramaderia extensiva i semiextensiva de boví, oví i caprí de la Comunitat Valenciana, així com a explotacions agràries de cultiu en secà.

En concret, dels 17 milions d’euros, dos van destinats a la ramaderia i 15 milions a l’agricultura de secà, que podrien arribar a 500 ramaders, 29.500 agricultors i beneficiar 175.000 hectàrees de cultiu. Per províncies, el nombre de beneficiaris arribaria als 5.973 a Alacant, 7.972 a Castelló i 16.168 a València.

Així, de mitjana, cada explotació ramadera percebrà 4.000 euros en funció del nombre de caps de bestiar i els agricultors de secà podran rebre ajudes des de 200 euros fins a 4.500 euros. Es cobriran les plantacions de cirera, garrofera i tots els cultius de secà, així com tota la ramaderia extensiva vacuna, ovina i caprina.

Per a la majoria d’agricultors i ramaders, no serà necessari fer cap sol·licitud, perquè la Conselleria d’Agricultura, Aigua, Ramaderia i Pesca ja disposa de totes les seues dades, per la qual cosa farà la transferència de manera directa als beneficiaris.

A més, amb estes ajudes també es dona resposta a les conseqüències provocades per la crisi provocada pel conflicte bèl·lic després de la invasió d’Ucraïna per part de Rússia que ha produït un augment dels costos de matèries primeres.

Esta iniciativa se suma a altres accions que la Generalitat està duent a terme per a garantir la competitivitat de l’activitat agroalimentària en la Comunitat Valenciana.

En esta línia, cal destacar la creació de la Mesa de l’Aigua de la Comunitat Valenciana, els 35 milions d’euros per a la subscripció d’assegurances agràries, el subministrament de 12 milions de litres d’aigua a 44 municipis i més de 100 explotacions ramaderes, o els 12,6 milions d’euros a la Séquia Real del Xúquer per a la modernització de regadius, entre altres.

Finalment, el president ha reconegut la labor de tot l’equip de la Conselleria d’Agricultura, Aigua, Ramaderia i Pesca per “la serietat, urgència i prioritat” amb la qual està implementant mesures per a ajudar el sector primari valencià.

L’acte ha comptat amb la presència del conseller d’Agricultura, Aigua, Ramaderia i Pesca, Miguel Barrachina; representants dels ajuntaments de Jérica, Altura, Bejís, Torás, Teresa, Sacañet, Benafer, Barracas, el Toro, Segorbe, Caudiel i Viver; i d’entitats agràries.

Fecha: 13/09/2024